DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Tento návrh sa týka rozhodnutia, ktorým sa poveruje vyjednávač Únie (v tomto prípade: Komisia), aby prijal rozhodnutie v mene Únie, pokiaľ ide o Dohodu o spolupráci pri vysporiadavaní sa so znečisťovaním Severného mora ropou a inými škodlivými látkami (ďalej len „Bonnská dohoda“) v súvislosti s rozšírením jej vecného a geografického rozsahu pôsobnosti, s cieľom zlepšiť spoluprácu v oblasti dohľadu, pokiaľ ide o požiadavky prílohy VI k dohovoru MARPOL (ďalej len „zmena dohovoru MARPOL“) a so zreteľom na pristúpenie Španielskeho kráľovstva k dohode (ďalej len „zmena po pristúpení Španielska“).

1.1.Dohoda o spolupráci pri vysporiadavaní sa so znečisťovaním Severného mora ropou a inými škodlivými látkami (ďalej len „Bonnská dohoda“)

Cieľom Bonnskej dohody je bojovať proti znečisťovaniu v oblasti Severného mora a chrániť pobrežné oblasti pred námornými katastrofami a neustálym znečisťovaním z lodí a zo zariadení na mori. Európska únia (v tom čase „Európske hospodárske spoločenstvo“) je zmluvnou stranou dohody. Členské štáty Európskej únie z oblasti Severného mora spolu s Nórskom sú takisto zmluvnými stranami dohody.

Cieľom dohody je podporovať aktívnu spoluprácu a vzájomnú pomoc medzi pobrežnými štátmi a Európskou úniou v boji proti znečisťovaniu Severného mora ropou a inými škodlivými látkami s cieľom chrániť morské prostredie a záujmy pobrežných štátov. Na tento účel sa v dohode stanovuje, že zmluvné strany vykonávajú dozor, čím pomáhajú odhaľovať znečisťovanie a bojovať proti nemu, ako aj zamedzovať porušovaniu predpisov zameraných na boj proti znečisťovaniu. Severné more sa rozdeľuje na rôzne zóny, v ktorých sa zodpovednosť za dozor a posudzovanie nehôd prisudzuje jednotlivým zmluvným stranám. Od zmluvných strán sa vyžaduje, aby v prípade, že sa dozvedia o prítomnosti ropy alebo iných škodlivých látok, ktoré pravdepodobne predstavujú vážnu hrozbu pre pobrežie alebo súvisiace záujmy ktorejkoľvek inej zmluvnej strany, informovali všetky ostatné zmluvné strany, ktorých sa to týka. Zmluvné strany môžu požiadať o pomoc pri vysporiadavaní sa so znečistením na mori alebo na svojom pobreží, pričom v takom prípade sa zmluvné strany požiadané o pomoc musia vynasnažiť urobiť všetko pre to, aby túto pomoc poskytli podľa svojich možností.

Bonnskú dohodu uzavrelo Európske hospodárske spoločenstvo rozhodnutím Rady 84/358/EHS. Bonnská dohoda bola zmenená v roku 1989. Zmeny nadobudli platnosť 1. apríla 1994. Európske hospodárske spoločenstvo schválilo uvedené zmeny rozhodnutím Rady 93/540/EHS.

Podľa článku 16 Bonnskej dohody sa návrh niektorej zmluvnej strany na zmenu tejto dohody alebo prílohy k nej posudzuje na zasadnutí zmluvných strán. Po jednomyseľnom prijatí návrhu vláda, ktorá vykonáva funkciu depozitára, oznámi túto zmenu zmluvným stranám. Takéto zmeny nadobudnú platnosť v prvý deň druhého mesiaca nasledujúceho po dni, keď vláda, ktorá vykonáva funkciu depozitára, prijala oznámenie o schválení od všetkých zmluvných strán.

Vládou, ktorá vykonáva funkciu depozitára Bonnskej dohody, je vláda Spolkovej republiky Nemecko (článok 18 ods. 3 Bonnskej dohody).

Podľa článku 20 Bonnskej dohody môžu zmluvné strany Bonnskej dohody jednomyseľne vyzvať ktorýkoľvek pobrežný štát v oblasti severovýchodného Atlantiku, aby pristúpil k Bonnskej dohode. V takom prípade sa článok 2 Bonnskej dohody a príloha k nej zmenia podľa potreby a táto zmena nadobudne platnosť dňom nadobudnutia platnosti tejto dohody pre pristupujúci štát.

Rada 7. októbra 2019 prijala rozhodnutie splnomocňujúce Komisiu, aby rokovala v mene Únie o zmene podľa článku 16 Bonnskej dohody o rozšírení rozsahu pôsobnosti dohody s cieľom zlepšiť spoluprácu v oblasti dohľadu, pokiaľ ide o požiadavky uvedené v prílohe VI k dohovoru MARPOL, ako aj rozšírenie podľa článku 20 dohody na Španielske kráľovstvo.

Zmluvné strany Bonnskej dohody na svojom tridsiatom prvom stretnutí, ktoré sa konalo od 9. do 11. októbra 2019, tieto zmeny jednomyseľne schválili. Zmeny teraz predkladá na schválenie Únia. Okrem toho Španielske kráľovstvo bude musieť ratifikovať rozšírenie podľa článku 20 Bonnskej dohody na svoju zónu zodpovednosti.

1.2.Plánované zmeny Bonnskej dohody

1.2.1. „Zmena dohovoru MARPOL“, ktorou sa mení vecná pôsobnosť dohody

Táto zmena je zameraná na zlepšenie spolupráce a koordinácie medzi zmluvnými stranami v boji proti nezákonným emisiám do ovzdušia spôsobovaným lodnou dopravou s cieľom obmedziť negatívne dôsledky spaľovania lodných palív s vysokým obsahom síry alebo dusíka na zdravie ľudí, biodiverzitu a celé morské prostredie. Zmluvné strany plánujú dosiahnuť uvedený cieľ prostredníctvom zmeny rôznych ustanovení Bonnskej dohody (jej článkov 1, 5, 6 a 15, ako aj názvu dohody a jej preambuly) tak, aby sa jej rozsah pôsobnosti rozšíril aj na znečisťovanie ovzdušia z lodí, ako sa upravuje v prílohe VI k dohovoru MARPOL.

1.2.2. „Zmena po pristúpení Španielska“, ktorou sa mení geografická pôsobnosť dohody

Zmluvné strany takisto vyzvali Španielske kráľovstvo, aby pristúpilo k dohode zmenou článku 2 a vymedzením atlantickej hranice oblasti Severného mora, ktorá je relevantná na účely tejto dohody a prílohy k nej, pričom sa ňou zároveň revidujú hranice rôznych zón dozoru na účely článku 6 tejto dohody. Konkrétne bolo určené nové vymedzenie revidovanej oblasti, na ktorú sa dohoda vzťahuje. Francúzsko akceptovalo zavedenie novej zóny svojej zodpovednosti, ktorá priamo susedí so zónou spoločnej zodpovednosti Francúzska a Spojeného kráľovstva Pokrýva oblasť medzi zónou spoločnej zodpovednosti Francúzska a Spojeného kráľovstva a novou zónou zodpovednosti Španielska, aby sa tak odstránili všetky medzery medzi starou hranicou stanovenou podľa Bonnskej dohody a novou zónou zodpovednosti Španielska.